15/07/2011 | Administración LocalMunicipal
Boqueixón
Aprobación definitiva do Plan Especial do Núcleo Rural da Igrexa (Sergude)

O Pleno da Corporación, en Sesión Ordinaria, que tivo lugar o día 27 de xuño de 2011, aprobou definitivamente, o Plan Especial do Núcleo Rural da Igrexa – Sergude, en base ao documento de aprobación definitiva, redactado por Estudio Técnico Gallego, S. A., empresa adxudicataria da Asistencia Técnica do Concello de Boqueixón (A Coruña). O acto de aprobación definitiva do dito Plan Especial, é comunicado á Consellería de Medio Ambiente, Territorio e Infraestruturas, con data do 8 de xullo de 2011, en aplicación ao disposto no artigo 92.3, da Lei 9/2002, de ordenación urbanística e protección do medio rural de Galicia, e ao mesmo tempo, dáselle traslado dunha copia autenticada de dous exemplares, con todos os planos e documentos que integran o Plan Especial aprobado definitivamente, debidamente dilixenciados pola secretaria do concello. Ao mesmo tempo, remítese o Acordo da aprobación definitiva, xunto co documento que conten a normativa e ordenanzas reguladoras, para a súa publicación no Boletín Oficial da Provincia (BOP), en aplicación ao disposto no artigo 92.2, da citada Lei 9/2002. Contra o Acordo de aprobación definitiva deste Plan Especial, poderase interpoñer directamente recurso contencioso administrativo, ante o Tribunal Superior de Xustiza de Galicia, no prazo de dous meses, contados a partir do dia seguinte ao da publicación deste anuncio. De conformidade co artigo 59.4 da Lei 30/1992, do 26 de novembro, por medio deste anuncio, notifícaselles o Acordo que nel se contén, a todos os propietarios que sexan descoñecidos, dos que se ignore o lugar da notificación, ou ben, intentada esta, non se puidese prácticar. Boqueixón, 5 de xullo de 2011 O Alcalde en funcións Daryna Bouabid Lloris Acejo Constitúen o ámbito de aplicación do presente Plan Especial de Ordenación os terreos situados dentro da delimitación realizada nas NNSS de Boqueixón do núcleo rural de Iglesia, localizado na parroquia de Sergude (San Breixo). En todos aqueles conceptos e determinacións non recollidos no Plan Especial de Ordenación serán de aplicación as disposicións xerais das Normas Subsidiarias de Planeamento do Concello de Boqueixón, e as disposicións de carácter vinculante da Lei 9/2002, de Ordenación Urbanística e Protección do Medio Rural de Galicia, modificada pola Lei 15/2004 e posteriores. O presente Plan Especial de Ordenación non modifica as ordenanzas de aplicación no ámbito, o seu obxectivo é a actualización da cartografía do núcleo, de xeito que se reflicta a existencia do elevado número de construcións que non aparecen, a día de hoxe, na súa delimitación, e a consecuente adaptación das aliñacións á realidade física de Iglesia facendo fronte á complexidade urbanística sobrevida asociada a un núcleo que medra ó longo da estrada., dando cumprimento ó artigo 72.1, transcrito anteriormente. Non se realiza modificación na delimitación do núcleo de Iglesia, polo tanto, non se altera a clasificación das NNSS vixente. Por outra banda, prodúcese unha diminución da superficie edificable con respecto ás devanditas NNSS, froito da adaptación das aliñacións, motivo polo cal tampouco se ven alterados os parámetros de capacidade edificable, e os estándares asociados, previstos nas NNSS. O proceso de determinación das novas aliñacións aparece detallado na documentación gráfica que se inclúe neste documento. O presente Plan Especial de Ordenación contén tódalas precisións necesarias, tendo en conta o obxecto das mesmas, establecidas na vixente lexislación do solo. Será por conta dos propietarios do solo a ampliación e execución do viario previsto no presente Plan Especial. Os propietarios de solo deberán ceder ó concello libre de cargas o ámbito da súa parcela delimitado fora das aliñacións fixadas no presente Plan Especial. Esta cesión levarase a cabo no momento da solicitude de parcelación se esta se producise ou no momento da solicitude de licenza de edificación. Por outra banda os propietarios do solo asumirán simultaneamente ó proceso de edificación a urbanización da fronte da súa parcela nas condicións que fixen os servizos técnicos do Concello de Boqueixón. O tipo de urbanización será fixado coa concesión da licenza en función das circunstancias que nese momento concorran na finca ou fincas que se pretenden edificar. Polo que respecta á zona verde vinculada ó río Záramo aludida nos diferentes puntos da memoria e reflectida nos planos de ordenación do núcleo, a súa execución será levada a cabo polo concello, procedendo á obtención dos terreos polo sistema de expropiación. Maio de 2011 O arquitecto: Illya Mattia Foster Estudio Técnico Gallego, S. A. Asistencia Técnica Municipal de Boqueixón